કોંગ્રેસ ઉપાધ્યક્ષ રાહુલ ગાંધી ફરી એકવાર ઉત્તર ગુજરાતના પ્રવાસે છે, 11 નવેમ્બર અને શનિવારથી પોતાની નવસર્જન યાત્રાનો આરંભ કર્યો હતો. પોતાની યાત્રાના બીજા દિવસે રવિવારે સવારે તેમણે અંબાજી ખાતે સોશિયલ મીડિયા અને આઇટીના કાર્યકર્તાઓ સાથે સંવાદ કર્યો હતો. અંબાજી ખાતે યોજાયેલ સોશિયલ મીડિયા સંવાદ કાર્યક્રમમાં રાહુલ ગાંધીએ સૌ પ્રથમ ત્યાં હાજર લોકોને પોતાની વાત કહેવાની તક આપી હતી. છેલ્લા ઘણા સમયથી રાહુલ ગાંધીના ટ્વીટ અંગે અનેક વાતો થઇ રહી છે, રાહુલ ગાંધી થોડા સમય પહેલાં સૌથી વધારે ટ્વીટ કરનારા ભારતીય નેતા બન્યા હતા. આ અંગે તેમણે હસતા હસતા કહ્યું હતું કે, મેં પહેલા જ કહ્યું છે કે, મારા ટ્વીટ પિદ્દી કરે છે. સાથે જ તેમણે સ્વીકાર્યું હતું કે, ટ્વીટર એકાઉન્ટના રુટિન કામ હું નથી કરતો, પરંતુ પોલિટિકલ મુદ્દાઓ પર મારા વિચારો હોય છે.